钦定古今图书集成/理学汇编/文学典/第153卷 > 吴讷文章辩体 > 《颂》
## 钦定古今图书集成/理学汇编/文学典/第153卷 > 吴讷文章辩体 > 《颂》

《诗大序》曰：“诗有六义，六曰颂。颂者，美盛德之形容，以
告神明者也。”尝考《庄子·天运篇》称：“黄帝张《咸池》之乐，
猋氏为颂”，斯盖寓言尔。故颂之名，实出于诗。若商之
《那》、周之《清庙》诸什，皆以告神，为颂体之正。至如《鲁颂》
之《𬳶》《駜》等篇，则当时用以祝颂僖公，为颂之变。故胡
氏有曰：“后世文人献颂，特效《鲁颂》而已。”《文心雕龙》云：
“颂须铺张扬厉，而以典雅丰缛为贵。敷写似赋，而不
入华侈之区；敬慎如铭，而异乎规谏之域。谅哉！”